**Obrazloženje**

Hrvatski sabor na sjednici održanoj dana 14. srpnja 2023. godine donio je Zakon o pomorskom dobru i morskim lukama („Narodne novine“ br. 83/23) (dalje u tekstu:Zakon), koji je stupio na snagu 29. srpnja 2023. godine. Člankom 149. st. 3. Zakona propisano je da, u svrhu održavanja reda na pomorskom dobru, izvršno tijelo jedinice lokalne samouprave predlaže predstavničkom tijelu donošenje odluke o redu na pomorskom dobru.

Člankom 149. st. 4. Zakona propisano je da se odlukom o redu propisuje:

1. način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi

2. održavanje čistoće i čuvanje površina pomorskog dobra u općoj upotrebi

3. osiguranje nesmetanog prolaska duž pomorskog dobra.

 Odlukom se propisuju mjere za održavanje reda na pomorskom dobru.

 Poslove provedbe reda na pomorskom dobru obavlja upravno tijelo jedinice lokalne samouprave određeno općim aktom predstavničkog tijela jedinice lokalne samouprave o ustroju upravnih tijela (u daljnjem tekstu: upravno tijelo jedinice lokalne samouprave).

 Upravno tijelo jedinice lokalne samouprave obavlja poslove:

1. nadzora nad provedbom odluke o redu na pomorskom dobru

2. druge poslove određene odlukom o redu na pomorskom dobru.

 Poslove nadzora koje na temelju Zakona obavlja upravno tijelo jedinice lokalne samouprave provode pomorski redari.

 Red na pomorskom dobru je cjelovit sustav mjera i radnji kojima se osigurava zaštita i održavanje pomorskog dobra u općoj upotrebi. Održavanje reda na pomorskom dobru financira se iz sredstava za upravljanje pomorskim dobrom koja su prihod jedinice lokalne samouprave i iz vlastitih sredstava jedinice lokalne samouprave.